หุ้นดาวโจนส์ปิดบวก 87.31 จุด
ดัชนีดาวโจนส์ตลาดหุ้นนิวยอร์กปิดบวก87.31 จุดที่ 15,056.20 จุดรับนโยบายผ่อนคลายการเงิน
8 พ.ค. 2556

ดัชนีดาวโจนส์ตลาดหุ้นนิวยอร์กปิดบวก87.31 จุดที่ 15,056.20 จุดรับนโยบายผ่อนคลายการเงิน 
ดัชนีเฉลี่ยอุตสาหกรรมดาวโจนส์ปิดบวก 87.31 จุด หรือ 0.58% แตะที่ 15,056.20 จุด ดัชนี S&amp;P 500 ปิดบวก 8.46 จุด หรือ 0.52% แตะที่ 1,625.96 จุด และดัชนี Nasdaq ปิดบวก 3.66 จุด หรือ 0.11% แตะที่ 3,396.63 จุด
ตลาดหุ้นนิวยอร์กดีดตัวขึ้นปิดในแดนบวกเช่นเดียวกับตลาดหุ้นอื่นๆในยุโรป หลังจากสำนักงานสถิติแห่งชาติเยอรมนีรายงานว่า ยอดสั่งซื้อภาคโรงงานของเยอรมนีพุ่งขึ้นสวนทางคาดการณ์ในเดือนมี.ค. โดยยอดสั่งซื้อเพิ่มขึ้น 2.2% ในเดือนมี.ค. จากสถิติเดือนก.พ. นับเป็นสัญญาณบ่งชี้ถึงการกลับมาขยายตัวของเศรษฐกิจเยอรมนีอีกครั้ง
ตลาดได้รับแรงหนุนหลังจากธนาคารกลางออสเตรเลียประกาศลดอัตราดอกเบี้ยลง 0.25% สู่ระดับต่ำสุดเป็นประวัติการณ์ที่ 2.75% ในการประชุมวันนี้ ซึ่งเป็นการลดดอกเบี้ยครั้งแรกนับตั้งแต่ปลายปีที่แล้ว เนื่องจากเศรษฐกิจภายในประเทศได้รับผลกระทบจากการแข็งค่าของสกุลเงินดอลลาร์ออสเตรเลียและแนวโน้มที่มีความผันผวนมากขึ้นของเศรษฐกิจโลก
นอกจากนี้ ตลาดยังได้รับปัจจัยบวกหลังจากนายมาริโอ ดรากิ ประธานอีซีบีกล่าวว่า อีซีบีพร้อมที่จะใช้มาตรการเพิ่มเติมหากจำเป็น เพื่อสกัดภาวะถดถอยของเศรษฐกิจยุโรป หลังจากที่อีซีบีได้ประกาศลดอัตราดอกเบี้ยลง 0.25% สู่ระดับต่ำสุดเป็นประวัติการณ์ที่ 0.5% ในการประชุมครั้งล่าสุด